Peter Christensen (V), 2011-11-10:
I starten var vi egentlig begejstrede.
Det forlød nemlig fra elfenbenstårnet på Amager, at De Radikale havde sat sig solidt på det kommende regeringsgrundlag.
Medierne flød nærmest over med analyser af de store, blå fodaftryk i det nye regeringsgrundlag.
Senere viste det sig, at der ikke var tale om blå fodaftryk, men om røde løftebrud.
For nu blot at nævne nogle få, var der de 12 minutter, maksimalt 24 elever i en klasse, 2 lærere i folkeskoleklasserne, skat på bankkunder, og så var der sundhedspakken og akutafdelingen på Svendborg Sygehus.
Men det er nok meget godt, at S og SF er løbet fra deres løfter – det er i hvert fald godt for Danmarks økonomi.
Til gengæld er det godt, at S og SF ender med at gennemføre VK-regeringens tilbagetrækningsaftale.
Det bliver den røde regerings største reform overhovedet, selv om de to partier brugte hele valgkampen på at argumentere imod.
Jeg vil gerne rose regeringen for, at tilbagetrækningsreformen overlever.
Det er en anerkendelse af den tidligere regerings arbejde, og den anerkendelse vil jeg gerne kvittere for – også på vegne af danskerne i al almindelighed.
For det viste sig jo, at de røde økonomiske planer var underfinansieret med op til 39 mia. kr., hvilket den nye finansminister, som ellers stod fadder til planerne, nu også har indrømmet.
Hvis S og SF havde fremturet med deres økonomiske plan, ville det være gået helt galt for landet.
Derfor har vi i Venstre faktisk ros tilovers for statsministerens løftebrud.
Det er bedre, at statsministeren sluger store kameler, end at danskerne kommer ud på en ørkenvandring.
Jo flere kameler statsministeren sluger, jo færre pinsler, plager og byrder overgår danskerne.
For Venstres skyld måtte statsministeren da gerne bryde sit løfte om nye skatter og afgifter.
Nu får danskerne i stedet en regning på over 5 mia. kr. om året, og deri er ikke engang medregnet byrderne fra lastbilskat, cigaretafgift, betalingsring og massivt forhøjede energiskatter, som både vil skade borgerne og virksomhederne.
Når man belaster borgere og virksomheder på den måde, er det ikke til gavn for Danmark.
Tværtimod.
Når man hiver så mange penge op af lommerne på danskerne, opmuntrer man dem bestemt ikke til at arbejde ekstra eller til at investere noget mere.
Det er en ren bremse på aktiviteten i samfundet.
Regeringen konstaterer rigtigt nok, at privatforbruget er gået helt i stå.
Så ville det jo være naturligt at følge erkendelsen op med tiltag, som øger danskernes lyst og mulighed for at bruge flere penge.
I stedet gør regeringen det stik modsatte: flere skatter og afgifter.
Den røde logik er altså, at når danskerne ikke bruger deres egne penge, givetvis fordi de har deres eget forsigtighedsprincip, skal staten tage pengene fra dem og bruge dem for dem.
Nye afgifter på sukker, chokolade, cigaretter osv. opmuntrer kun danskerne til at begive sig syd for grænsen og kickstarte detailhandelen der.
Nye skatter på pensionsopsparing opmuntrer kun danskerne til at omlægge deres pensioner.
Helt uproduktivt.
Højere selskabsbeskatning opmuntrer kun virksomhederne til at investere i arbejdspladser uden for Danmark.
Når man så oven i købet fjerner loftet over kontanthjælpen og starthjælpen, opnår man kun ét sikkert resultat: Det kan ikke længere betale sig at arbejde for rigtig mange mennesker, for nu kan de tjene mere på at sidde i sofaen end ved at være på arbejdsmarkedet.
Hvor er det dog ærgerligt.
Når nu statsministeren var så godt i gang med at bryde løfter, kunne statsministeren da lige så godt have brudt et par ekstra – for Danmarks skyld – så vi kunne bevare nogle flere job, så virksomhederne kunne få lyst til at investere i Danmark, og så familierne lettere kunne få dagligdagen til at hænge sammen.
Derfor vil Venstre opfordre statsministeren til at sluge nogle flere kameler.
Hun har jo bevist, at hun godt ved, hvordan man gør, og hvis det er lidt hårdt, så luk øjnene og tænk på fædrelandet.
Danmark er bedst tjent med en regering, der ikke ligger under for illusioner.
Alligevel er det, som om den nye regering gør sig dummere, end den er.
Regeringen ved da udmærket godt, at Danmark ikke kan skubbe gang i Europas økonomi på egen hånd – med vores egen kickstart.
Regeringen ved da udmærket godt, at danskerne ikke får større tillid til fremtiden ved at blive belemret med flere skatter og afgifter.
Regeringen ved da udmærket godt, at familierne ikke får større tryghed, når man aflyser skattestoppet.
Ved at fjerne skattestoppet endegyldigt, fjerner man borgernes værn mod skjulte og helt automatiske skattestigninger.
I stedet for skattestoppet har regeringen lovet borgerne et forsigtighedsprincip for de offentlige finanser.
Det er helt bestemt et princip, der lyder godt.
Det lyder så godt, at Venstre gerne tilslutter sig forsigtighedsprincippet.
Men realiteten er jo desværre, at den nye regering slet ikke følger forsigtighedsprincippet i praksis.
Pengene bliver jo netop brugt, før de er kommet i kassen.
Det ser man med al tydelighed i regeringens finanslovforslag, der lægger op til at øge underskuddet.
Danmark har brug for vækst, og vi får kun vækst ved at opmuntre virksomhederne til at skabe job i Danmark i stedet for at jage dem til udlandet.
Vi får vækst ved at opmuntre danskerne til at arbejde mere i stedet for at opmuntre dem til mere passiv forsørgelse.
Vi får vækst ved at opmuntre alle til mere personligt ansvar i stedet for at lægge nye skatter på sundhed og beskatte en million danskeres sundhedsforsikringer.
Og vi får vækst ved at give danskerne mere tryghed om deres private økonomi.
I Venstre ser vi frem til finanslovforhandlingerne.
Vi tilbyder regeringen en fremstrakt og konstruktiv hånd.
Vi hjælper gerne regeringen, fordi vi gerne hjælper danskerne, og vi hjælper gerne statsministeren med at få brudt nogle flere af sine løfter og med at få slugt nogle flere kameler – for Danmarks skyld.